岳陽別張[祜]
作者：李涉
朝代：唐

paragraphs: 十年蹭蹬爲逐臣，鬢毛白盡巴江春。
鹿鳴猨嘯雖寂寞，水蛟山魅多精神。
山瘧困中聞有赦，死灰不望光陰借。
半夜州符喚牧童，虛教衰病生驚怕。
巫峽洞庭千里餘，蠻陬水國何親疎。
由來真宰不宰我，徒勞歎者懷吹噓。
霸橋昔與張生別，萬變桑田何處說。
龍蛇縱在沒泥塗，長衢却爲駑駘設。
愛君氣堅風骨峭，文章真把江淹笑。
洛下諸生懼刺先，烏鳶不得齊鷹鷂。
岳陽西南湖上寺，水閣松房遍文字。
新釘張生一首詩，自餘吟著皆無味。
策馬前途須努力，莫學龍鍾虛歎息。